**ELŐTERJESZTÉS**

**Körmend város Önkormányzata Képviselő-testülete 2014. április 24-i ülésére**

**Tárgy:** magyarszecsődi tagintézményt érintő fenntartói hatáskörben való átszervezés véleményezése

Tisztelt Képviselő-testület!

A Klebersberg Intézményfenntartó Központ fenntartóként a magyarszecsődi tagiskola átszervezésére kényszerül. A tagiskola a Somogyi Béla Általános Iskola tagintézménye, ezért az átszervezést az Önkormányzatnak, mint a Somogyi Béla Általános Iskola működtetőjének véleményeznie kell.

*„A Körmendi Somogyi Béla Általános Iskola Magyarszecsődi Tagiskolája 2008 óta fogadja a környező településekről érkező alsó tagozatos tanulókat. A jogelőd intézmény, az Egyházashollósi Általános Iskola megszűnése után itt megmaradt az alsó tagozat. A tanulólétszáma erőteljes csökkenést mutat, mert a szülők a körmendi intézményeket választják gyermekeik számára, hiszen a nagyobb testvérek is ott végzik tanulmányaikat, illetve iskolaváltás nélkül tudnak továbbhaladni.*

*A születésszámokból kiindulva lenne létjogosultsága a tagintézménynek, de a szülői választás sajnos ellehetetleníti a működését és várhatóan a fenntartását is.*

*Az átszervezési javaslatunk jelenleg, hogy tagintézményből telephellyé váljon a kisiskola, de a beíratások után előfordulhat, hogy nem lesz újból ebben a tanévben sem első osztályos tanuló. Ebben az esetben ellehetetlenül a fenntartása, a maradó 4 tanuló elhelyezése a körmendi általános iskolákban megoldható.*

*A tagiskola átszervezése a köznevelési feladatellátásban változást nem okozna, hiszen a telephely továbbra is a településen működne a jelenlegi tanítók közül 1 fő alkalmazásával. A telephelyen a tanulók oktatása változatlan formában, egy összevont osztályban működne tovább. A vezetői jelenlétet a székhely intézmény egyik igazgatóhelyettese biztosítaná. A tagintézmény vezető státuszát kérnénk áthelyezni a székhely intézményhez, mert gyógypedagógus, fizika-technika szak végzettségét ott tudjuk hasznosítani, különösen a gyógypedagógus képesítését, mert a székhely intézményben nincs gyógypedagógus. Jelenleg még 1 fő tanító dolgozik az tagiskolában állandó státuszban, aki a telephelyen továbbra is tanítana. A délutáni foglalkozásokat jelenleg a székhelyről áttanító 2 fő pedagógus végzi, amit szintén tovább lehet vinni a telephelyként működő intézményegységben.”*

Az átszervezés a működtetést nem befolyásolja.

**HATÁROZATI JAVASLAT**

Körmend város Önkormányzata Képviselő-testülete megismerte a Klebersberg Intézményfenntartó Központnak a magyarszecsődi iskolát, mint a Somogyi Béla Általános Iskola tagintézményét érintő átszervezési elképzeléseket, fenntartói szándékát, és azt a Somogyi Béla Általános iskola működtetőjeként tudomásul veszi.

Körmend, 2014. április 11.

**Bebes István**

**polgármester**